+-----------------------------------------------------------------------+
| 4. การวิจัยและพัฒนา                                                      |
+-----------------------------------------------------------------------+

ธุรกิจโรงแรม 

ในปี 2548 บริษัทฯ ได้ลงทุนก่อสร้างโรงแรมแห่งใหม่ รวมทั้งการขยายจำนวนห้องพักทั้งในประเทศและต่างประเทศ ทั้งที่เป็นกิจการที่ดำเนินการด้วยตนเองและการร่วมทุน เพื่อรองรับความต้องการที่มีแนวโน้มจะเพิ่มขึ้นอย่างต่อเนื่อง ตามรายละเอียดที่จะกล่าวต่อไปในข้อ 6 หัวข้อโครงการในอนาคต การขยายการให้บริการห้องพักโรงแรมจะเน้นกลยุทธ์การกระจายการให้บริการในแหล่งท่องเที่ยวที่สำคัญของไทย ภายใต้เครื่องหมายการค้าชั้นนำระดับสากล ซึ่งเครื่องหมายการค้าหลัก ๆ คือ กลุ่มโรงแรมภายใต้การบริหารของโฟร์ซีซั่นและแมริออท รวมทั้งกลุ่มโรงแรมภายใต้การบริหารของบริษัทเอง เช่น กลุ่มโรงแรมในเครืออนันตรา การมีประสบการณ์บริหารโรงแรมของตนเองมากว่า 30 ปี ร่วมกับการเรียนรู้การบริหารกลุ่มโรงแรมชั้นนำระดับโลกทำให้บริษัท ฯ สามารถพัฒนาเครื่องหมายการค้าสู่ระดับสากล จะเห็นได้ว่านอกจากการก่อสร้างโรงแรมและเพิ่มจำนวนห้องพักแล้ว บริษัทฯ ยังแสวงหาโอกาสการลงทุนใหม่ๆ เพื่อให้สามารถเพิ่มพูนมูลค่าสูงสุดทั้งในแง่รายได้และชื่อเสียงให้กับเครื่องหมายการค้า บริษัท ฯ ได้รับคัดเลือกและทำสัญญาให้เป็นผู้บริหาร (Hotel Contract Management) กลุ่มโรงแรมจำนวน 3 โรงแรม ภายใต้การบริหารจัดการของกลุ่ม “อนันตรา” ในประเทศสาธารณรัฐมัลดีฟส์ซึ่งเป็นโรงแรมขนาด 180 ห้องตั้งอยู่แถบเซาท์ มาเลย์ อะทอล มีกำหนดทยอยแล้วเสร็จตั้งแต่สิ้นปี 2547 ไปจนถึงต้นปี 2549 นอกจากนี้ ยังมีโรงแรม อนันตรา บาหลี คลิฟท์ รีสอร์ท ซึ่งเป็นโรงแรมขนาด 176 ห้อง ตั้งอยู่บนเกาะบาหลี ประเทศสาธารณรัฐอินโดนีเซีย มีกำหนดแล้วเสร็จและเริ่มเปิดบริการในปี 2549 และทำสัญญาเป็นผู้บริหารโรงแรม อนันตรา ดูไบ รีสอร์ท 1 และอนันตรา ดูไบ รีสอร์ท 2 ซึ่งตั้งอยู่ที่ประเทศสหรัฐอาหรับเอมิเร็ตส์ มีขนาดห้องพักจำนวน 279 ห้อง และ 198 ห้อง ตามลำดับ โดยมีกำหนดเปิดบริการพร้อมกันในปี 2550

ธุรกิจขายอาหารและเครื่องดื่ม

ในด้านการขยายสาขาเพื่อเพิ่มช่องทางการจัดจำหน่ายสินค้า บริษัทฯ
ยังคงดำเนินการอย่างต่อเนื่องและเข้มข้นในทุกแบรนด์
ทั้งที่เป็นการลงทุนด้วยตนเองและการขายแฟรนไชส์ โดย ณ วันที่ 31 ธันวาคม 2547 บริษัทฯ
มีจำนวนร้านสาขาทั้งที่เป็นของตนเองและที่เป็นแฟรนไชส์จำนวนรวม 496 ร้าน เปรียบเทียบกับ ณ
วันที่ 31 ธันวาคม 2548 มีจำนวนร้านสาขาที่เป็นของตนเองและที่เป็นแฟรนไชส์รวม 558 ร้าน
และยังคงมีเป้าหมายที่จะเพิ่มจำนวนร้านสาขาอย่างต่อเนื่องโดยเฉพาะอย่างยิ่งการขยายสาขาออกไปยังต่างประเทศ
สำหรับแผนการขยายสาขาของธุรกิจอาหารในปี 2549 บริษัทฯ
มีแผนการขยายทั้งในประเทศและต่างประเทศผ่านการลงทุนทั้งในส่วนที่เป็นเจ้าของและร้านสาขาที่เป็นแฟรนไชส์จำนวน
105 ร้าน

การขยายตัวในรูปแบบแฟรนไชส์ได้เริ่มมามากกว่า 2 ปีในกลุ่มประเทศตะวันออกกลางและบริษัท ฯ
มีแผนการขยายแฟรนไชส์ในประเทศจีนในปี 2549 ซึ่งในปี 2548 เป็นปีแรกที่บริษัท ฯ
ได้เริ่มการลงทุนเพื่อเปิดสาขาของร้านอาหาร เดอะพิซซ่าและซิซเล่อร์ นอกจากนี้ ยังมีร้าน Le
Jazz รวมทั้งสิ้น 17 สาขา
โดยทั้งหมดนี้เป็นร้านอาหารในรูปแบบการลงทุนด้วยตนเองอยู่ในกรุงปักกิ่ง บริษัท ฯ
มีกลยุทธ์การขยายแฟรนไชส์โดยจะขยายสู่หัวเมืองหลัก ๆ ในประเทศจีนนอกกรุงปักกิ่ง บริษัท ฯ
ได้วางเป้าหมายการขยายตัวในรูปแบบแฟรนไชส์ในต่างประเทศจำนวน 72 สาขา คิดเป็นร้อยละ
70 ของการขยายทั้งหมดในปี 2549 นอกจากการขยายสาขาของร้านอาหารแล้ว บริษัทฯ
ยังให้ความสำคัญกับการคิดค้นและพัฒนาสูตรอาหารและผลิตภัณฑ์ใหม่ๆ
โดยเฉพาะอย่างยิ่งผลิตภัณฑ์พิซซ่า
เพื่อสร้างความโดดเด่นและแตกต่างให้กับตัวสินค้าและการเป็นแบรนด์ผู้นำ
รวมทั้งเพื่อให้ตรงกับความต้องการของตลาดมากที่สุด

ธุรกิจให้เช่าศูนย์การค้าและอสังหาริมทรัพย์

การเติบโตของกลุ่มธุรกิจให้เช่าศูนย์การค้าจะเป็นการเน้นการพัฒนาพื้นที่ให้เช่าที่มีอยู่เดิมเพื่อตอบสนองความต้องการของผู้บริโภคในพื้นที่และแขกที่มาพักในโรงแรมให้มากขึ้น
โดยการพัฒนาดังกล่าว ทำให้บริษัท ฯ
สามารถสร้างมูลค่าเพิ่มจากพื้นที่ให้เช่าและดึงดูดลูกค้าในพื้นที่ให้มาบริโภคและใช้จ่ายในธุรกิจอาหารและเครื่องดื่มของบริษัท
อีกด้วย ปัจจุบัน บริษัท ฯ
ยังมองหารูปแบบการให้บริการใหม่ๆที่ตรงกับรูปแบบการให้บริการพื้นที่ศูนย์การค้าของบริษัทฯ

ธุรกิจให้บริการเพื่อสุขภาพ

บริษัทฯ ดำเนินธุรกิจบริการเพื่อสุขภาพโดยการให้บริการสปา
ซึ่งเป็นการให้บริการด้านการเสริมความงาม ออกกำลังกาย บำบัดความเครียดอย่างครบวงจร
ภายใต้การบริหารงานของบริษัท เอ็ม สปา อินเตอร์เนชั่นแนล จำกัด บริษัท เอ็ม สปา เวนเจอร์
จำกัด บริษัทเอ็ม สปา เอ็นเตอร์ไพร้ซ์ แมนเนจเม้นท์ (เซียงไฮ้) จำกัด และ Arabian Spas
(Dubai) Limited ปัจจุบันเปิดดำเนินการในประเทศจำนวน 13 แห่งและในต่างประเทศ จำนวน
5 แห่ง และมีเป้าหมายที่จะเปิดดำเนินการเพิ่มอีก 7 แห่งภายในปี 2549
แบ่งออกเป็นในประเทศจีน 4 แห่ง ประเทศในตะวันออกกลาง 2 แห่ง และมัลดีฟส์ 1 แห่ง

ธุรกิจบันเทิง

ธุรกิจบันเทิงของบริษัทฯ
เป็นการให้บริการเสริมเนื่องจากบริษัทฯได้เล็งเห็นว่าค่าเช่าพื้นที่ในปีนี้ของศูนย์การค้า
รอยัลการ์เด้นท์ พลาซ่า พัทยา จะไม่สามารถให้ผลตอบแทนที่ดีเท่ากับการให้บริการธุรกิจบันเทิง
ทั้งนี้ บริษัทฯ ยังเล็งเห็นผลดีที่เกิดกับธุรกิจศูนย์การค้าและอาหารที่เพิ่มขึ้น
เนื่องจากสามารถดึงดูดนักท่องเที่ยวที่นอกเหนือจากกลุ่มร้านค้าและอาหารให้เข้ามาใช้บริการ

บริษัทฯ ได้ให้บริการเครื่องเล่นใหม่ๆ ที่น่าสนใจ อาทิ โกดังผีสิง (Haunted Adventures)
และมหัศจรรย์เขาวงกต (Infinity Maze)
โดยอุปกรณ์บันเทิงดังกล่าวเป็นการให้บริการภายใต้รูปแบบการดำเนินงานของริบลี่ย์ สหรัฐอเมริกา
การปรับปรุงด้านวิจัยและพัฒนาในส่วนนี้จะมีการปรับปรุงอย่างต่อเนื่องเพื่อให้ได้รับความนิยมและได้มาตรฐานเดียวกับต่างประเทศ